**Zelený štvorlístok Nemšová, občianske združenie**



Školská 9, 914 41 Nemšová, Mail: [zelenystvorlistok.nemsova@centrum.sk](mailto:zelenystvorlistok.nemsova@centrum.sk)

IČO: 42282748, DIČ: 2023987779

Bankové spojenie: SLSP Nemšová, **č. účtu: 5051602848/0900**

***Vážení rodičia a priatelia školy,***

*ďakujeme všetkým fyzickým aj právnickým osobám, ktoré prispeli svojou čiastkou z dne z príjmu v minulom kalendárnom roku k rozvoju a skvalitneniu aktivít žiakov Katolíckej spojenej školy v Nemšovej.*

*Aj v tomto roku sa na Vás obraciame s prosbou o darovanie 2% z Vašej dane z príjmu podľa Zákona č.595/2003 neziskovej organizácii zriadenej pri KSŠ v Nemšovej - Občianskemu združeniu Zelený štvorlístok Nemšová. Toto OZ bolo založené v novembri 2013 na podporu a pomoc Katolíckej spojenej škole (jej zložkám – MŠ sv. Gabriela, ZŠ sv. Michala a Centrum voľného času KSŠ), skvalitnenie výchovno-vzdelávacieho programu, rozvoj duševného a fyzického zdravia detí, skvalitnenie a skrášlenie priestorov, pomoc pri kultúrnych a športových aktivitách.*

***Ak nám Vy, alebo Vaši príbuzní, či známi chcú pomôcť, je potrebné urobiť nasledovné:***

**Ak ste zamestnanec:**

1. Do 15.2.2016 požiadajte zamestnávateľa o vykonanie ročného zúčtovania preddavkov na daň z príjmov a o vystavenie ***Potvrdenia o zaplatení dane*.**
2. Z tohto Potvrdenia si viete zistiť dátum zaplatenia dane a vypočítať 2% z Vašej zaplatenej dane (táto suma musí byť minimálne 3 €).
3. Vyplňte ***Vyhlásenie o poukázaní 2% z dane*** (toto Vyhlásenie bude od januára 2016 k dispozícii na recepcii školy s už vyplnenými údajmi o prijímateľovi – OZ Zelený štvorlístok Nemšová).
4. Obe tlačivá (Potvrdenie spolu s Vyhlásením) doručte do 30. apríla 2016 na daňový úrad podľa Vášho bydliska.

**Ak si podávate daňové priznanie sami:**

1. Riadne vyplňte daňové priznanie a vypočítajte si Vaše 2% z dane z príjmov fyzickej osoby.
2. V odd. VIII. vyplníte kolónky na poukázanie 2% z dane v prospech 1 prijímateľa. Údaje, ktoré je potrebné uviesť:

Obchodné meno alebo názov: **Zelený štvorlístok Nemšová**

Sídlo – obec, PSČ, ulica, číslo: **Nemšová, 914 41, Školská 9**

Právna forma: **Občianske združenie**

Identifikačné číslo (IČO): **42282748** (toto číslo sa do kolónky vypisuje zľava)

1. Riadne vyplnené daňové priznanie doručte v lehote, ktorú máte na podanie daňového priznania (zvyčajne do 31.3.2016) na daňový úrad podľa Vášho bydliska.

**Ak poukzujete 2% ako právnická osoba:**

Vypočítajte si Vaše 1,0% (2%) z dane z príjmov právnickej osoby– to je maximálna suma, ktorú môžetepoukázať v prospech prijímateľa/prijímateľov, poukázať môžete aj menej ako 1,0% (2%), musí však byť splnená podmienka minimálne 8 € na jedného prijímateľa.

**POZOR:**

a) Ak právnická osoba (firma) v roku 2015 až do termínu na podanie daňového priznania a zaplatenie dane v roku 2016 (zvyčajne do 31.3.2016) **NEDAROVALA financie** vo výške minimálne 0,5% z dane na verejnoprospešný účel (aj inej organizácii, nemusí byť iba prijímateľovi), tak môže poukázať iba 1,0% z dane – vyznačí v daňovom priznaní, že poukazuje iba 1,0% z dane

b) Ak právnická osoba (firma) v roku 2015 až do termínu na podanie daňového priznania a zaplatenie dane v roku 2016 (zvyčajne do 31.3.2016) **DAROVALA financie** vo výške minimálne 0,5% z dane na verejnoprospešný účel (aj inej organizácii, nemusí byť iba prijímateľovi), tak môže poukázať 2% z dane – označí v daňovom priznaní, že poukazuje 2% z dane (tak ako po minulé roky)

* [**V daňovom priznaní pre právnické osoby**](http://rozhodni.sk/poukazatel/tlaciva-na-poukazanie-2-z-dane/)– časť IV. sú už uvedené kolónky na poukázanie 1,0% (2%) z dane v prospech 1 prijímateľa.
* Údaje, ktoré potrebujete do daňového priznania uviesť, nájdete v Zozname prijímateľov pri organizácií/organizáciách, ktorú/é ste si vybrali.
* Pokiaľ ste si vybrali viac prijímateľov, vložte do daňového priznania ďalší list papiera ako prílohu (je uvedená na poslednej strane DP) a uveďte tam analogicky všetky potrebné identifikačné údaje o prijímateľoch a sumu, ktorú chcete v ich prospech poukázať. V kolónke 4 uveďte, koľkým prijímateľom chcete podiel zaplatenej dane poukázať.

Ak súhlasíte so zaslaním údajov (obchodné meno alebo názov, sídlo a právna forma) vami určeným prijímateľom, tak zaškrtnite súhlas so zaslaním údajov.**– NOVINKA od roku 2016!**

Riadne vyplnené daňové priznanie doručte v lehote, ktorú máte na podanie daňového priznania na Váš daňový úrad a v tomto termíne aj zaplaťte daň z príjmov.

Daňový úrad po kontrole údajov a splnení všetkých podmienok má zákonnú lehotu 90 dní na to, aby previedol sumy, ktoré ste poukázali, v prospech Vami vybraných prijímateľov.